Diari Oficial de la Generalitat Valenciana


Sumari del DOGV 7955, del 11-01-2017 (2016/9930)

RESOLUCIÓ de 25 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 94/16-AIA Castelló de la Plana.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7955

Data del DOGV
:   11-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9930


Data del document
:   25-11-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 25 de novembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 94/16-AIA Castelló de la Plana. [2016/9930]  
D'acord amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 94/16-AIA Castelló de la Plana.  
  
«Declaració d'impacte ambiental  
Expedient: 94/7765-SSM.  
Títol: instal·lació de cogeneració de 500 kW amb motor de combustió de biogàs, interconnectada a la xarxa.  
Promotor: Fomento Agrícola Castellonense, SA.  
Òrgan substantiu: Servei Territorial d'Energia (ATREGI/2015/4/12).  
  
Localització: Camí Fondo, s/n, Castelló de la Plana (Castelló).  
  
Descripció del projecte  
Fomento Agrícola Castellonense, SA (FACSA) explota l'estació depuradora d'aigües residuals (EDAR) de Castelló de la Plana, la titularitat de la qual correspon a l'ajuntament. Va ser promoguda en 1980.  
Per a l'estabilització dels fangs resultants de la depuració, l'EDAR disposa d'un procés de digestió anaeròbia. Com a producte de la reacció, es genera gas metà. A fi d'aprofitar el poder calorífic d'aquest gas, es planteja la instal·lació d'un sistema de cogeneració amb un motor de combustió interna, cicle OTTO, per mitjà del qual es genera energia elèctrica. La potència del motor és de 500 kW.  
El sistema disposarà d'un gasòmetre, dispositiu d'emmagatzematge temporal i regulació del gas generat, que permet alimentar el motor de manera constant. El motor, connectat a un alternador, produeix electricitat en CA a 400 V, per la qual cosa es disposarà d'un sistema transformador 20/0,40 kV per a la connexió a la xarxa de distribució.  
Per a l'evacuació de l'energia generada, es connectarà la instal·lació amb el suport de final de línia que alimenta la planta, per mitjà de línies subterrànies.  
  
Tramitació administrativa  
Amb data 18 de setembre de 2015, va tindre entrada un escrit del Servei Territorial d'Energia de Castelló relatiu al projecte, on es consultava sobre si el projecte de generació d'electricitat a partir del biogàs generat en la digestió dels fangs de l'EDAR de Castelló constituiria un supòsit d'avaluació d'impacte ambiental.  
Amb data 11 de gener de 2016, es va emetre un informe d'aquest òrgan ambiental on s'indicava que el projecte constitueix un supòsit d'avaluació d'impacte ambiental ordinària, en estar inclòs en l'epígraf 2.f de l'annex I del Decret 162/1990, de 15 d'octubre.  
Amb data 19 de juliol de 2016, va tindre entrada des del Servei Territorial d'Indústria i Energia l'expedient per a l'avaluació d'impacte ambiental ordinària del projecte. L'ofici de remissió indica que el projecte ha sigut sotmés a informació pública per mitjà d'anunci en el BOP (de 28.05.2016), i que no s'han rebut al·legacions. La documentació que consta en l'expedient és:  
- Avantprojecte tècnic.  
- Estudi d'impacte ambiental i document de síntesi.  
  
Consideracions ambientals  
L'EDAR de Castelló de la Plana és una instal·lació existent i en funcionament. Se situa a la Plana de Castelló, una zona altament antropitzada. Encara que predomina l'ús agrícola, en particular cap a l'oest de la instal·lació, les edificacions se succeeixen cap a l'est, fins a constituir un nucli urbà continu quan arriba a la costa. Nombroses carreteres travessen l'enclavament, en particular, i connecten el nucli urbà interior de la ciutat amb el nucli costaner i el port. No hi ha espais naturals protegits ni elements naturals d'interés en les proximitats de l'EDAR.  
  
El sistema d'estabilització dels fangs instal·lat en l'EDAR de Castelló és el de digestió anaeròbia. Es planteja l'aprofitament del biogàs generat com a producte de la digestió per mitjà de la instal·lació d'un motor de combustió interna. Els nous equips previstos per a la instal·lació de cogeneració en projecte s'instal·laran en l'interior de la parcel·la de l'EDAR, dins d'edificis prefabricats.  
Les obres a realitzar consistiran en l'excavació per a la fonamentació dels edificis i per a rases de connexions de línies elèctriques. Els moviments de terra seran d'escassa envergadura. Atés que els equips se situen en la zona oest de la planta, no es preveuen molèsties sobre les edificacions residencials, situades a l'est.  
La combustió del biogàs en el motor generarà l'emissió de gasos contaminants a l'atmosfera. Atés que el biogàs emprat conté, a més de metà, altres components com ara àcid sulfhídric o nitrogen, la composició dels gasos d'escapament del motor contindrà òxids de sofre i de nitrogen. Les dades estimades d'emissió aportades pel promotor, prenent com a referència els límits genèrics establits en el Decret 127/2006 (ja derogat) i per altres administracions per a aquest tipus d'equips, són d'una magnitud raonable. Aquest motor de combustió constitueix una activitat potencialment contaminant de l'atmosfera, d'acord amb el catàleg del Reial Decret 100/2011, de 28 de gener. Es dissenya una ximenera de 8 m d'alçària per a la correcta dispersió dels contaminants en l'atmosfera. Es proposen en l'EIA els valors límits d'emissió que es reprodueixen a continuació, així com el mesurament triennal dels gasos emesos per una ECMQA i anualment per l'empresa.  
  
  
Contaminant Límit (mg/Nm³)  
CO 600  
NOx (expressat com a NO2) 498  
SO2 196  
SH2 8  
  
  
En tot cas, la mateixa EDAR ja constitueix una activitat potencialment contaminant de l'atmosfera (grup B, atenent la seua capacitat), per tant està subjecta a autorització administrativa de l'òrgan autonòmic competent, d'acord amb el que preveu l'article 13.2 de la Llei 34/2007, de 15 de novembre.  
El funcionament del motor de combustió generarà soroll. El contenidor, en el qual es muntarà, està dotat de l'aïllament necessari per a reduir aquesta afecció. S'estima el compliment dels nivells sonors establits en la normativa en vigor.  
El manteniment dels equips comporta la generació de residus, en particular, residus perillosos, com ara oli mineral, que s'entregaran a l'empresa autoritzada per a la seua gestió.  
D'altra banda, el procés de digestió de fangs requereix l'aportació de calor per a mantindre una temperatura superior a 37,5 ºC. L'aprofitament del biogàs generat produeix electricitat i permet, al seu torn, reduir el consum de gasoil en les calderes que actualment s'empren per a mantindre la temperatura del reactor de fangs, ja que s'instal·la un sistema de recuperació de la calor dels gasos de combustió del motor. Això redueix igualment els costos d'explotació.  
Finalitzada la vida útil de la instal·lació, s'ha de desmantellar i s'han d'entregar els equips fora d'ús i els residus generats a gestor autoritzat.  
  
Consideracions jurídiques  
El projecte d'instal·lació d'un sistema de cogeneració en l'EDAR de Castelló de la Plana constitueix un supòsit d'avaluació d'impacte ambiental ordinària (article 7.1, d'acord amb les previsions de la Llei 21/2013, de 9 de desembre, i la Llei 2/1989, de 3 de març), en quedar inclòs en l'annex I del Decret 162/1990, de 15 d'octubre (grup 2.f).  
  
El projecte ha observat el tràmit d'avaluació d'impacte ambiental ordinària previst en la secció 1a del capítol II, del títol II, de la Llei 21/2013, i en les altres disposicions que s'apliquen.  
L'article 13 Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent,  
  
Declaració d'impacte ambiental  
  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que se li apliquen, el projecte d'instal·lació de cogeneració de 500 kW amb motor de combustió de biogàs interconnectada a la xarxa, promogut per Fomento Agrícola Castellonense, SA, en l'EDAR de Castelló de la Plana (Castelló), sempre que aquest es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient, i amb les condicions següents:  
1. Cal incorporar la instal·lació de cogeneració com a focus d'emissió de gasos contaminants, en l'autorització, com a activitat potencialment contaminant de l'atmosfera corresponent a l'EDAR, ja que aquesta es troba catalogada com a grup B, d'acord amb el Decret 100/2011, de 28 de gener, i la Llei 34/2007, de 15 de novembre. Quant a la prevenció d'emissions atmosfèriques generades pel motor, els límits proposats pel promotor es consideren adequats i, en tot cas, s'ha d'ajustar al que establisca l'òrgan competent en l'autorització d'activitats potencialment contaminants de l'atmosfera.  
  
2. Una entitat col·laboradora en matèria de qualitat ambiental ha de fer un primer mesurament de les emissions de la instal·lació de cogeneració quan es pose en marxa la instal·lació, a fi de validar les estimacions contingudes en el projecte. Posteriorment, el mesurament l'ha de repetir l'ECMQA amb caràcter triennal, sempre que l'òrgan competent en l'autorització d'activitats potencialment contaminants de l'atmosfera no establisca una altra periodicitat.  
3. Així mateix, a la posada en marxa de la instal·lació de cogeneració, l'ECMQA ha de fer una auditoria acústica, a fi de comprovar el compliment dels nivells sonors límit establits en el Decret 266/2004, de 3 de desembre.  
4. S'ha d'incorporar al programa de vigilància i seguiment ambiental el control de les emissions a l'atmosfera (gasos i soroll), d'acord amb allò que s'ha indicat en els punts anteriors. Les accions incloses en el programa de vigilància i seguiment ambiental s'han de documentar, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia.  
5. Qualsevol modificació o ampliació del projecte presentat ha de ser comunicada a l'òrgan ambiental competent que establirà, si escau, l'aplicació de noves mesures correctores.  
  
Segon  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjudici dels que, si escau, siguen procedents en via administrativa i judicial davant de l'acte pel qual s'autoritza el projecte, d'acord amb el que disposa l'article 41.4 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 41.3 de la Llei 21/2013, de 9 de desembre.  
  
València, 14 d'octubre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 25 de novembre de 2016.- El director general de Medi Natural i d'Avaluació Ambiental: Antoni Marzo i Pastor.